ธกส.ออกเกณฑ์ช่วยลูกค้าชั้นดี
ธ.ก.ส.ออกบัตรสินเชื่อเงินด่วนให้ลูกค้าดี จ่ายติดต่อกัน 2 ปี ให้วงเงินกู้พิเศษ 5 หมื่นบาท คิดดอก 0% ใน 3 เดือน
25 ธ.ค. 2553

ธ.ก.ส.ออกบัตรสินเชื่อเงินด่วนให้ลูกค้าดี จ่ายติดต่อกัน 2 ปี ให้วงเงินกู้พิเศษ 5 หมื่นบาท คิดดอก 0% ใน 3 เดือน
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ในโอกาสวันขึ้นปีใหม่ ธ.ก.ส.ได้ออกบัตรสินเชื่อเงินด่วนให้กับลูกค้าที่มีประวัติการชำระหนี้ดีติดต่อกัน 2 ปีขึ้นไป เพื่อเป็นค่าใช้จ่ายฉุกเฉินในวงเงินรายละ 5 หมื่นบาท
พร้อมกันนั้น ก็ได้เปิดให้บริการสินเชื่อสำหรับนำไปเป็นทุนหมุนเวียนในการประกอบอาชีพและเพิ่มประสิทธิภาพการผลิตในอัตราดอกเบี้ยพิเศษ 0% ใน 3 เดือนแรก เดือนที่ 4 ถึงปีที่ 3 คิดในอัตราลูกค้ารายย่อยชั้นดี (เอ็มอาร์อาร์) ลบ 2% หรือแค่ปีละ 4.75% ปีที่ 4–5 คิดดอกเบี้ยเอ็มอาร์อาร์ลบ 1% หรือ 5.75% และปีที่ 6 ขึ้นไปดอกเบี้ยเอ็มอาร์อาร์หรือ 6.75% 
นอกจากนี้ ธ.ก.ส.ยังจะมอบกรมธรรม์ประกันชีวิตฟรีให้กับลูกค้าชั้นดีที่มีอยู่จำนวน 2.9 ล้านราย วงเงินที่กู้แต่ไม่เกินรายละ 1 แสนบาท
นายลักษณ์ กล่าวอีกว่า ธ.ก.ส.ได้เตรียมขยายฐานบริการสินเชื่อใหม่ๆ สนับสนุนให้คนในกลุ่มแรงงานนอกระบบ เช่น รถจักรยานยนต์รับจ้าง หาบเร่ แผงลอย ให้มีการรวมตัวในรูปวิสาหกิจชุมชนหรือสหกรณ์ โดยธนาคารจะให้ความรู้และให้สินเชื่อในอัตราดอกเบี้ยพิเศษผ่านไปยังการรวมกลุ่มในอัตรา 4.75% และกลุ่มสามารถนำไปปล่อยกู้ต่อไม่เกินปีละ 12% ทั้งนี้ส่วนต่างดอกเบี้ยที่เกิดขึ้นสามารถนำไปสร้างแรงจูงใจได้ เช่น หากใครชำระหนี้ตรงเวลาจะคืนดอกเบี้ยให้ 1% 
ด้านผลการดำเนินงานในงวดเดือน เม.ย-ธ.ค. มียอดสินเชื่อคงค้าง 5.5 แสนล้านบาท มีลูกหนี้รอชดใช้จากรัฐบาล 1.41 แสนล้านบาท